Monæa
Monæa ( da-o lat. monēta, propr. attribuio de Zunon, che segondo i antighi (comme der. de monere «avvertî») significhiæ «l’avvertitrixe», per i boin avvertimenti dæti da-a dea ai Romen inti peighi; l’estenscion de scign. a l'è dovua a-o fæto che a çecca de Romma a s'atroava inte vexinançe do tempio dedicao a Giunon Moneta insce-o Capittolo).
a l'originaio scignificao de dischetto de metallo coniao pe e necescitæ di scangi, avente liga, titolo, peizo e valô stabilii, pe estenscion tutto ço chi, inti varri periodi e paixi, serve da intermediaio di scangi e da comuña mezua di valoî.
Ìndice
Origine e fonçion da monæa[modìfica | modìfica wikitèsto]
O moddo odierno de consciderâ a monæa e i fenommeni monetai o l'è o risurtao de un’evoluçion secolâ ch'a l'appâ dominâ da-a riçerca spontannia de soluçioin idonnie a axeiviâ i scangi tra i opiatoî econommichi. O scangio diretto de ben contra ben, ò baato, o prezentava di comprenscibili inconvegninti pe l’eventuâ no coincidença inte l'apprexamento di ben potençialmente scangiabbili e pe di âtre analoghe compricaçioin prattiche. De chì o scindise de l'atto de scangio inte doe opiaçioin distinte: cescion de un ben ò serviççio contra un ben intermeddio, che l’esperiença a dimostrava êse largamente recesto e açetao da-o pubbrico; e impiego de questo ben intermedio pe l’ótegnimento di âtri ben e serviççi dexidiæ. Quæ strumento intermedio di scangi vègne dœuviao, inta ciu lontaña antighitæ, e cose ciu despæge: prie, conchigge, sâ, cappi de bestiamme, tabacco, metalli varri e infin metalli preçioxi (óo, argento), che s'adattavan ben a-a fonçion in virtù de so peculiæ caratteristeghe, primme fra tutte o valô intrinsego e a no depeibilitæ, che i rendeivan açetabili da chisesæ e adatti a-a tezaorizzaçion. Questa spinta evolutiva dettâ da-a comoditæ e da-a conveniença di scangi a se ritrœuva ascì inte l'urteriô passaggio da-a monæa con un effettivo contegnúo intrinsego in metalli preçioxi a una monæa de solo papê ò scriturâ, ni o processo o l'è da ritegnîse concruzo. Da un lao, comme poscibilitæ ligâ a-i sviluppi de contabilizzaçuin elettroniche, se profia di scistemi che tendieivan a rende ancon ciu inmateriâ o strumento moniaio, in quante risurtiæ virtualmente no necessaia sciña a so existença comme segno cartaççio; da l'âtro lao, a diffuxon de coscì díte carte de crensa a reciamma l’attençion in sce-a concreta mao complescitæ e mortepriçitæ da creaçion di mezi monetai. Do resto, a confei carattere de monæa a un determinao mezo dœuviao comme intermediaio di scangi de ben e serviççi ò, ciu generalmente, comme strumento regolatô di rapporti de debito no concore necessaiamente l’utilitæ intrinsega do mezo mæximo, bensci a confiança inta so generâ açetaçion. Ninte de meno, o concetto de monæa no se presta a una definiçion ch'a se baze soltanto in sce 'na so caratteristega. Comme intermediaio inti scangi, a monæa a costituisce un mezo de pagamento. Ma questa fonçion a l'implica che una quarche disponibilitæ monetaia a segge trattegnua, into corso do tempo, da chi ne fa uzo; e consuetudine de pagamento di scistemi economichi moderni comportan, de norma, o decorso de intervalli ciu ò meno prolongæ tra i incasci e i esborsci. Otra che mezo de pagamento, a monæa a l'è, quindi, riserva de valô: saiv'a dî un di poscibbili moddi inti quæ i opiatoî econommichi pœuan mantegnî a riccheçça da quæ dispoñan. Meno streitamente connesse con quelle scinaoa mençunæ son e fonçioin da monæa comme mezua di valoî e comme termine de rifeimento inti pagamenti differii, aspetti che pœuan ascì no coexiste into mezo ch'o fonçioñe comme mezo de pagamento e riserva de valô. Convegne, ôtr'a ço, sottolinniâ a mancança de ogni necessaia connescion tra o contegnúo intrinsego da monæa e a soliditæ do scistema monetaio.
Se a monæa a fu incontestabilmente creaçion de l'economia mercantî, e no za do stato, a fu tuttavia a primma de creaçioin de l'economia mercantî da quæ i governi impreizan a impossessâse pe effetto da coniaçion, imprimmendo in sce-i peççi metallichi de figue ò iscriçioin, che finin pe fâ appai a monæa comme un’esprescion da sovranitæ di pubbrichi rézitoî. Questi no tardon a individuâ inta creaçion de monæa un mezo pe procurâ de intræ a l'eraio. Co-o tempo, s'è oservao che l’influença di goerni a poeiva eserçitâse ciu liberamente in sce-e monæe con circolaçion limitâ a de circoscrite aree statæ, inte l'ambito de quæ l'ea poscibile sarvaguardâ l’açetaçion di peççi metallichi deprexæ, conferindoghe o carattere de monæa legâ. Inti riguardi, invece, de monæe esteizamente usæ inti traffeghi internaçionæ, l’açetaçion a dipendeiva da l'apprexamento di mercanti. Liatri no avieivan mancao de sospende l’invio di metalli preçioxi verso i paixi e çecche di quæ se foisan reize responsabile de alteraçioin monetaie.
Un aspetto interessante de antighe vexiscitudine moniaie o l'è costituio da-e coscì díte "monæe inmaginaie" ò "ideæ" ò "numeraie" ò "de conto", che, a differença de quelle reæ e quæ soltanto poeivan êse impiegæ inti pagamenti effettivi, servivan pe fin de contrattaçion e de contabilizzaçion. Questo dualismo tra monæa astræta e monæa effettiva o l'ezaorì a so fonçion a-a fin do 18° secolo. Ma e variaçioin – disposte da-e aotoritæ pubbriche – do rapporto de monæe immaginaie a peto de monæe riæ realizzavan quelli mæximi effetti che ancœu s'attende da un processo inflaçionistego ò deflaçionistego. A coscì díta monæa immaginaia a costituiva za un ezempio de monæa-segno , saiv'a dî sprovvista de un effettivo contegnúo intrinsego in metalli preçioxi. Co-o voze do tempo, a circolaçion de mezi de pagamento de papê, rappresentativi de di determinæ quantitativi de metalli preçioxi e trasformabili inti mæximi a recesta di detentoî a s'andò affermando pe de raxoin de conveniença. Ançiché conservâ direttamente e con noteivi reizeghi i metalli preçioxi, risurtò vantaggiozo depoxitali presso de persoñe che gódívan de larga fiduccia (fravveghi, mercanti e scimili) e che relasciavan de norma di attestaçioin do so impegno a-a pronta riconsegna di metalli. Queste attestaçioin vègnan a so votta dœuviabile pe effettuâ di pagamenti. In sce queste baze sorzette l’attivitæ bancaia, divegnua particolarmente scignificativa pe i fenommeni monetai, alloaché o banchê o se reize conto da poscibilitæ prattica de fâ fronte a-e receste de converscion in metalli di segni cartaxei da lê rilasciæ, sença che questi foisan integralmente coerti da di metalli preçioxi. Appe' di attestaçioin rilasciæ, l'ea de fæto suffixiente a conservaçion de 'na prudençiâ ‘riserva parçiâ’, a differença poendo êse dœuviâ pe effettuâ di opiaçioin de imprestito. Coscì, mentre l’açetaçion di mezi cartaçei a continuava a bazâse in sce-a confiança, o scistema o l'ametteiva una creaçion de mezi cartacei murtipla a peto da disponibilitæ metallica mantegnua comme riserva: da una fonçion de sencia intermediaçion, o scistema bancaio o l'evorveiva verso una fonçion de parteçipaçion diretta a-a creaçion di mezi monetai.
Monæe perfette e divixonæ[modìfica | modìfica wikitèsto]
Pe scin ch'a circolaçion monetaia a fu costituia escluxivamente da de monæe metalliche, l’unitæ moniaia, ò monæa baze de un scistema monetaio a-a quæ tutte i âtre monæe do scistema mæximo vegnivan riferie, quand'a l'ea effettivamente coniâ (de votte de fæto l’unitæ monetaia a serviva unicamente da strumento contabile, monæa de conto, e a circolaçion a l'ea composta soltanto de murtipri e sottamurtipli) a doveiva êse uña e coscì pù i so murtipli. I sottomurtipli, invece (ò monæe divixonæ , divixonaie, suscidiaie, menue), dœuviæ pe di pagamenti picin e coniæ in metalli ò lighe de metalli no nobili, nasceivan in genere comme monæe imperfette ; saiv'a dî che se ghe dava un valô ligâ superiô a quello do metallo in lô contegnúo (o che o l'ea reizo necessaio ascì da-o fæto che a coincidença di doi valoî, dæto o scarso prexo di metalli no nobili, a l'aviæ recesto a coniaçion de monæe troppo grosse e troppo pezante) e conseguentemente, a-o contraio de quello che avvegniva pe e monæe perfette, se gh'attribuiva soo che un poei deliviatoio limitao e no s'ammetteiva pe quelle libertæ de coniaçion. Ogni scistema moniaio o risurtava coscì constituio da l'unitæ moniaia, coniâ ò ideâ, avente un valô corispondente a un dæto peizo de metallo fin, da de monæe do mæximo metallo de valô murtiplo de l'unitæ, quelle ascì de pin peizo e valô, e da de monæe divixonæ, de valô superiô a-o valô intrinseco, ch'ean açetæ in pagamento in quante convertibile inte precedente (e fun dîte perçò ascì monæe fiduciaie ).
Scistemi monometallichi ò bimetallichi[modìfica | modìfica wikitèsto]
Un scistema monetaio o poeiva êse monometallico ò bimetallico a segonda che a monæa ligâ con poei libiatoio illimitao (unitæ monetaia e so murtipri) a foise de un solo metallo, óo ò argento, ò de l'un e de l'âtro metallo. Perché o monommetallismo aoreo ò argenteo o fonçionesse in moddo perfetto ocoriva però che i privæ avessan facortæ de portâ sença limiti de sciorta metallo a-a çecca pe ótegnîne monæa e viçeversa (libertæ de coniaçion e de fuxon) e de fâ sciortî e intrâ metallo da-e frontee (libertæ de esportaçion e de importaçion); soltanto l’existença de queste doe libertæ a permetteiva de fæto un aotomatico processo de adeguamento do valô de scangio de monæa a-e variaçioin do valô commerciâ do metallo in quelle contegnúo. A traverso a so libbia trasfeibilitæ in corispettivo di sadi pascivi de bançe di pagamenti o metallo o tendeiva otr'a ço a distribuise tra i varri paixi in reçipproche relaçioin d’affæ in moddo da avei inte tutti o mæximo prexo, e i rapporti tra i livelli di prexi existenti inti varri paixi, ossæ tra i poei d’acatto de relative monæe, tendeivan a tornâ aotomaticamente in sce de poxiçioin de equilibbrio, qualoa temporaniamente se ne foisan allontanæ. Into bimetallismo, otr'a-o veificâse de sciudîte condiçioin pe e monæe segge d’óo segge d’argento, occoriva da pœu che vegnisse fissao o rapporto ligâ tra i uñe e i âtre in baze a-o rapporto tra i valoî commerçiæ di doi metalli. A-o scistema bimetallico se ricorse into 19° sec. inta spiança ch'o poese asseguâ megio do scistema monommetallico a stabilitæ do valô da monæa a traverso procesci compensatoî: questi poeivan però fonçionâ soo quande e deviaçioin do rapporto commerciâ tra i valoî di doi metalli da-o rapporto legâ ean de lieve entitæ e no vaivan a riportâ i doi rapporti a-a coincidença in caxo contraio. De nanti a-e forte fluttuaçioin do prexo de l'óo, e sorvettutto de l'argento, veificæse inti urtimi dexenni do 19° sec., o bimetallismo o doveiva perçò in breve tempo rivelâ a so inadeguateçça a razonze o fin ch'o se proponeiva. Pe a lezze de Gresham, segondo a quæ a monæa cattiva a scaccia a boña, questo o l'ea de fæto inandiao a trasformâse inte 'n scistema monommetallico a tipo âternao, a prœuvo a-a sciortia da-a circolaçion de monæe coniæ into metallo a favô do quæ s'ea mutao o rapporto tra i valoî; e l’Union (ò Liga) moniaia latiña ch'a l'aiva adotao o scistema bimetallico, a dovette a un çerto punto sospende a libera coniaçion de l'argento, ch'o s'ea deprexao, pe rompî o circolo attraverso o quæ l’óo o tendeiva a desmonetâse. Ne risurtò, inti paixi membri de l'Union, un scistema monetaio dîto bimetallismo rango ò incompleto (in quante soltanto e monæe d’óo conservon inte questo un carattere de monæe perfette e quelle d’argento fun aotomaticamente redúte a monæe divixonaie, ammettendose che o so valô legâ o poese superâ quello commerciâ) assæ vexin a-o monommetallismo. Pe a progresciva smonetaçion de l'argento, andò da pœu sempre ciu prevaindo o monommetallismo aoreo.
Monæe fiduciaie e bancaie[modìfica | modìfica wikitèsto]
Into 19° sec. da-a rente a-e monæe metalliche s'ea diffuzo però in mezua crescente a circolaçion de di surrogæ, sotta forma de biggetti de banca ò de stato convertibili in monæa, a corso fiduciaio ò legâ (monæa fiduciaia ), e da pœu ascì de assegni, sempre a corso fiduciaio (monæa bancaia ). Questi titoli de crença, quande scuveivan a fiducia do pubbrico, ean perfettamente in grao de adempî comme a monæa metallica a-a fonçion d’intermediaçion inti scangi e no impedivan che a monæa da lô rappresentâ a seguitesse a esplicâ l’âtra so importante fonçion de mezua comuña di valoî, permettendo che ogni ben existente into mercao o l'avesse un solo prexo, espresso in monæa, ançiché tanti prexi quanti son i âtri ben co-i quæ o pœu scangiâse, comme avvegniæ se a monæa a no ghe foise. I bigetti a corso legâ aveivan ôtr'a ço o poei deliviatoio inti pagamenti comme e monæe metalliche e comme queste poeivan, in condiçioin de stabilitæ di prexi, permette de amugiâ valoî pe o futúo, a traverso o risparmio, ò de trasportâli int'o spaçio (mediante, prez., a vendia d'immobili inte 'n lœugo e l'acatto co-o ricavao de di âtri immobili inte 'n lœugo despægio). Soltanto e fonçioin de riserva metallica de banche, ossæ de covertua da circolaçion cartaççia, no poeivan ovviamente êse desgugeite da-i biggetti emissi da-e banche mæxime, che pe do resto ean in grao de rappresentâ piñamente e monæe propiamente dîte, e, con quarche limitaçion, i assegni poeivan a so votta rappresentâ i biggetti a corso legâ. O monommetallismo aoreo (gold standard ) o l'andò pertanto sempre ciu trasformandose inte 'n scistema into quæ da-a rente e in lœugo de monæa d’óo circolava i biggetti de banca ò de stato a corso legâ, inte quelle convertibili, e questo scistema o fu largamente attuao inta so forma clascica fin a-a Primma guæra mondiâ.
O scistema monetaio internaçionâ[modìfica | modìfica wikitèsto]
Doppo o conflíto, ch'o l'aiva costreito a sospende o regimme aoreo pe adotâ o corso forçozo, e a prœuvo a-a grande deprescion do 1929-31, sorse l’exigença de un scistema moniaio internaçionâ ch'o disciplinesse: i rapporti de cangio tra e monæe inti differenti paixi (regimme di cangi); e modalitæ pe effettuâ de transaçuin con l’estero (regimme valutaio); e caratteristeghe di strumenti che in ogni momento vegnan universalmente açetæ comme mezo de pagamento e funçioñan da monæa de riserva (regimme de riserva); e modalitæ pe coreze de scituaçioin de squilibbrio inti pagamenti internaçionæ. Co-i accordi de Bretton Woods do 1944 o scistema aoreo o fu quindi ripristinao sotta forma de gold exchange standard (into quæ i bigetti son convertibbili in divize estere equiparæ, saiv'a dî a so votta convertibile in óo in âtri paixi), prefeio a-o gold bullion standard (into quæ i biggetti son convertibili in trappe d’óo se vegnan presentæ pe di valoî superioî a un minimo fissao da-a lezze) e a-a forma mista (in ta quæ l'è lasciao a l'institúto d'emiscion a çernia tra convertî in óo ò in divize estere i bigetti presentæ a questo scopo). Into 1973, doppo a crixi do scistema de Bretton Woods, s'instaorò un scistema ibrido bazao in sce-a fluttuaçion di cangi e in to quæ coexiste una pluralitæ de strumenti de riserva (multicurrency reserve system) e, sorvettutto da-o 1985, una gestion ciu attiva e coordinâ di cangi da parte di aotoritæ di prinçipæ paixi (managed floating). Un tâ scistema, consentindo co-ina çerta flescibilitæ l’adeguamento a-i mutamenti de condiçioin economiche e di equilibbri politichi e sociæ, o tendeiva verso di tasci de cangio ciu stabbili graçie a 'na sorveggiança murtilaterâ di tasci e a l'instituçion de zone obiettivo, saiv'a dî de bande de fluttuaçion de ampieçça predeterminâ, de quæ un ezempio o l'è stæto o scistema monetaio œüropeo. Tuttavia questo scistema o l'è stæto oggetto de nomioze controversce in quanto o necescitava de una limitaçion da sovranitæ monetaia naçionâ pe o dovúo coordinamento de politiche economiche.
Corso forçozo da monæa[modìfica | modìfica wikitèsto]
Va ricordao che se vegne sospeizo a convertibilitæ e proclamao o corso forçozo di bigetti, questi da surrogæ da monæa se trasforman in vea e propria monæa (carta monæa , ò monæa cartacea) e, se a so circolaçion a foise contegnua d'inti limiti do fabezœugno naçionâ de mezi de pagamento, porieivan a rigô seguitâ a asciorve e fonçioin da monæa sença gravi disturbi. Ço però no aven perché a-o corso forçozo se ricore proppio ò pe sarvâ, accollandone e pascivitæ a-o stato, di instituti bancai pericolanti in conseguença de eccescive immobilizzaçioin, ò pe sarvaguardâ o mæximo institúto de emiscion da-e conseguençe de un imprudente allargamento da circolaçion ò de una contraçion de so riserve, ò sorvettutto pe fornî un’intrâ strazordenaia a-o stato o deficit de banço do quæ o no segge âtrimenti sanabile ò o pagge destinao a allargâse, comm'aven, prez., a-o començo de una guæra. L’inflaçion, in tâ caxo, a traverso a svalutaçion di bigetti, a mette a dispoxiçion do stato una parte do poei d’acatto primma godio da-i çittadin e a permette coscì de fâ fronte a-e speize ecceçionæ in atto ò previste. Amanaman che cresce a quantitæ de biggetti in circolaçion diminuisce però a fiduccia do pubbrico che, pe quante obrigao a açetâli in pagamento, o çerca de desfâsene a-o ciu fîto, renonçiando a servîsene comme mezo de accumulaçion e sciña, a inflaçion avançatiscima, comme mezo de scangio, tant'è che se verifica inte quarche caxo o fenommeno da fuga da-a monæa e se torna a-o baato. No essendo ciu poscibile alloa restaorâ a fiducia do pubbrico inta monæa coscì desvalutâ, no resta che cangiâla co-ina nœuva monæa (cangio da monæa); ma pœu succede invece che se façç'a tempo a arestâse in sce-a via de l'inflaçion e che se posse, a poco a poco, a arrivâ, graçie ascì a-o sviluppo de l'attivitæ economica ch'a riasciorbe l’eccedença de monæa, a-a stabilizzaçion di prexi e di cangi in sce di nœuvi livelli.
lij_Latn lij_Latn lij_Latn spa_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn